Erityisluonnetta koskevista todistuksista annetun neuvoston asetuksen (ETY) N:o 2082/92 8 artiklan 1 kohdassa toisessa alakohdassa tarkoitettu rekisteröintihakemuksen julkaiseminen



Virallinen lehti nro C 110 , 08/05/2003 s. 0018 - 0019



Erityisluonnetta koskevista todistuksista annetun neuvoston asetuksen (ETY) N:o 2082/92 8 artiklan 1 kohdassa toisessa alakohdassa tarkoitettu rekisteröintihakemuksen julkaiseminen (2003/C 110/06) Tämä julkaiseminen sisältää oikeuden vastustaa rekisteröintiä mainitun asetuksen 8 ja 9 artiklan mukaisesti. Väitteet hakemusta vastaan on tehtävä jäsenvaltion toimivaltaiselle viranomaiselle viiden kuukauden kuluessa julkaisemisesta. Julkaiseminen perustellaan seuraavilla tekijöillä, erityisesti 4.2, 4.3 ja 4.4 kohdalla, joiden mukaan hakemus katsotaan asetuksen (ETY) N:o 2082/92 mukaisesti perustelluksi. NEUVOSTON ASETUS (ETY) N:o 2082/92 Asiakirjan kansallinen numero: - 1. Jäsenvaltion toimivaltainen viranomainen Nimi: Statens Livsmedelsverk (Valtion elintarvikevirasto) Osoite: Box 622, S-751 26 Uppsala Puhelin (46-18) 17 55 00 Faksi (46-18) 10 58 48 2. Hakijaryhmittymä 2.1 Nimi: Svensk Mjölk 2.2 Osoite: S-105 46 Stockholm 2.3 Kokoonpano: tuottaja/jalostaja (x) muu ( ) 3. Tuotelaji: 1.3 (Juusto) 4. Tavaraerittely: (tiivistelmä 6 artiklan 2 kohdan edellytyksistä) 4.1 Nimi: Hushållsost. (Hakemus koskee ainoastaan ruotsinkielistä nimitystä.) 4.2 Valmistusmenetelmä: Raaka-aineena olevan lehmänmaidon korkea laatu on tärkeää valmistuksessa. Juustomaito pastöroidaan 72 °C:seen 15 sekunniksi. Hushållsost-juustolle on tunnusomaista lyhyt, noin 105-115 minuutin pituinen juoksettumisaika. Juustomaito lämmitetään 30-35 °C:seen ja samalla lisätään 0,5-1 prosenttia hapatetta. Hapatuksen aikana juustoa sekoitetaan 15-45 minuuttia. Noin 30 ml aitoa nautaperäistä juoksutetta lisätään 100 kg:aan juustomaitoa. Sekoittaminen lopetetaan. Hyytymä rikotaan. Tämän jälkeen seuraavat esihämmennys, heranpoisto, vesilisäys, välihämmennys, heranpoisto ja jälkihämmennys. Tämän jälkeen hera kaadetaan pois. Juustomassa täytetään juustomuotteihin. Juustojen annetaan puristua painoitta 25-50 °C:n lämmössä korkeassa ilmankosteudessa (suhteellinen kosteus 75-100 %) samalla kun niitä käännellään. Juustot laitetaan vesihauteeseen ja sen jälkeen suolaveteen. Juustot pakataan suojakelmuun. Ne kellaroidaan + 4-15 °C:seen. Keskimääräinen kellarointiaika on 60 päivää. 4.3 Perinteinen luonne: Alun perin Hushållsost-juustoa valmistettiin maatiloilla omavaraistalouden aikaan. Hushållsost-juustosta on maininta vuodelta 1898 peräisin olevassa asiakirjassa. Nimitys on näin ollen perinteinen. Hushållsost-juustolle on luonteenomaista lyhyt juoksettumisaika ja juuston puristuminen painoitta korkeassa ilmankosteudessa ja lämpötilassa. Juuston bakteeritoiminta riippuu paljolti juoksutusprosessista ja sen jälkeisestä lämpötilasta ja valmistusajasta. Näin Hushållsost saa sille ominaisen luonteen. Juusto on suhteellisen pieni, sylinterin muotoinen ja painaa 1-2 kg. Juuston pinta on ehjä, ja juusto on murukoloinen. Sen koostumus on mehevä, tasakoosteinen ja joustava, mutta juustoa on kuitenkin helppo höylätä. Maku on hyvin mieto ja heikosti hapan, erityisen puhdas ja raikas. 4.4 Tuotekuvaus: Hushållsost-juusto luokitellaan puolikovaksi, täysrasvaiseksi murukoloiseksi juustoksi, joka on koostumukseltaan notkeaa ja maultaan mieto ja heikosti hapan. Juustot pakataan suojakelmuun. Raaka-aineena on lehmänmaito. Muoto on sylinterimäinen, sivuilta hieman kupera. Kokonaisen jakamattoman juuston mitat ja paino ovat seuraavanlaiset: 1. Sylinteri: halkaisija 13,5 cm. Korkeus: 10-15 cm. Paino: 1,8-2,5 kg. 2. Sylinteri: halkaisija 10 cm. Korkeus: 10 cm. Paino: 1-1,2 kg. Reiät ovat muodoltaan epätasaisia, ja niiden halkaisija on 2-6 mm. Koostumus on tasaisen sulava, pehmeä, helposti leikattava ja hieman elastinen. Tuoksu ja maku on mieto, hieman hapan. 4.5 Vähimmäisvaatimukset ja erityislaadun valvonta: Ruotsissa valmistettujen juustojen laatutarkastuksen hoitaa Ostfrämjandet, ei-kaupallinen yhdistys. Sen jäsenet ovat yrityksiä, joiden vuosituotanto on yli 100 tonnia juustoa. Jäsenten kokonaistuotanto kattaa noin 99,9 prosenttia puolikovien ja kovien juustojen kokonaisvalmistuksesta Ruotsissa. Kaikki Hushållsost-juuston valmistajat ovat Ostfrämjandet-yhdistyksen jäseniä. Statens Livsmedelsverk - SLV (Valtion elintarvikevirasto) valvoo ruotsalaisten elintarvikkeiden laatua paikallisten ympäristö- ja terveydenhuoltoviranomaisten tekemien tarkastusten avulla. Virasto vastaa kuluttajalle siitä, että Ruotsissa myydyt elintarvikkeet täyttävät tietyt laatuvaatimukset ja että niiden valmistus on lainsäädännön mukaista. 5. Asetuksen 13 artiklan 2 kohdan mukaisen nimityksen hakeminen: Ei. EY-nro: SV/00022/02/01/14. Täydellisen asiakirjan vastaanottopäivä: 24.2.2003.